**ΓΙΩΡΓΟΣ ΚΟΥΤΡΟΥΛΗΣ**

ΘΕΩΡΙΑ Β΄ ΛΥΚΕΙΟΥ

ΚΕΦΑΛΑΙΟ 1ο : Σημειώσεις-Περίληψη

Σημειώσεις : κρατούμε σημειώσεις για να διαχωρίσουμε τα βασικά σημεία ενός κειμένου (ή προφορικού λόγου) από τα επουσιώδη. Πρόκειται , δηλαδή, για μια αφαιρετική και κριτική διαδικασία, η οποία μας βοηθάει στην πλήρη κατανόηση του θέματος (γι’ αυτό και αξιοποιείται πριν τη σύνταξη της περίληψης).

- Σημειώσεις από γραπτό λόγο : όπως είναι λογικό, το πρώτο βήμα για να κρατήσουμε σημειώσεις από ευρύτερο κείμενο είναι η ανάγνωση και κατανόησή του συνολικά. Μετά την πρώτη ανάγνωση του κειμένου (χωρίς να επεξεργαστούμε κάποιο συγκεκριμένο κομμάτι του) προσπαθούμε να διακρίνουμε τις νοηματικές ενότητες από τις οποίες απαρτίζεται. Τέτοιες ενότητες για ένα κείμενο που οργανώνεται στον άξονα της λογικής μπορούν να είναι η εισαγωγή στο θέμα, οι αιτίες, τα πλεονεκτήματα, οι συνέπειες, οι τρόποι αντιμετώπισης… Συχνά (αλλά όχι πάντα) ιδιαίτεροι νοηματικοί άξονες-θέματα βρίσκονται σε ξεχωριστές παραγράφους.

- Σημειώσεις κατά παράγραφο : είναι γνωστή η δομή , ήτοι τα δομικά μέρη από τα οποία απαρτίζεται η παράγραφος: - θεματική περίοδος ( μπορεί να μην πληροί ακριβώς τα όρια της περιόδου), η οποία αποδίδει το γενικό θέμα που θα αναπτυχθεί (πιθανόν με κάποιο συγκεκριμένο τρόπο ανάπτυξης) στην υπόλοιπη παράγραφο.

-.σχόλια-λεπτομέρειες, τα οποία περιλαμβάνουν το υποστηρικτικό υλικό της παραγράφου. Ειδικεύουν το γενικό θέμα της θεματικής περιόδου (παραγωγική πορεία).

- περίοδος κατακλείδα.(και πάλι μπορεί να μην πληροί τα όρια της περιόδου), η οποία περιλαμβάνει το τελικό συμπέρασμα, το γενικό κλείσιμο της παραγράφου (άρα μπορούμε να πούμε ότι η πορεία μιας παραγράφου με τριμερή δομή θα είναι από το γενικό στο ειδικό και πάλι στο γενικό).

Από τα παραπάνω, είναι λογικό να συμπεράνουμε ότι , αν θέλουμε να κρατήσουμε το βασικό θέμα της παραγράφου, τότε θα πρέπει να εστιάσουμε πρώτα στη θεματική της περίοδο (αν βεβαίως έχει). Έτσι, την αναδιατυπώνουμε (γράφουμε με δικά μας λόγια το νόημά της ) και έχουμε τον πλαγιότιτλο της παραγράφου. Για μια πληρέστερη, όμως, κάλυψη του θέματος της παραγράφου θα πρέπει να αποδώσουμε και τις βασικές της λεπτομέρειες. Αυτές τις κατηγοριοποιούμε-ομαδοποιούμε με βάση τις ιδιαίτερες νοηματικές ενότητες στις οποίες εμπίπτουν (π.χ. παραδείγματα, αιτίες, συνέπειες, προτάσεις…) και τις περιλαμβάνουμε στον (ενιαίο) πλαγιότιτλο.

*Άσκηση εφαρμογής* : αναγνωρίστε τα δομικά μέρη της παρακάτω παραγράφου. Κατόπιν δώστε έναν πλαγιότιτλο γι’ αυτήν:

«…Απόδειξη ότι δεν πονούμε, ούτε αισθανόμαστε ενστιγματικά την ανάγκη να προστατέψουμε ό,τι ανήκει στο Κράτος, το δημόσιο κτήμα. Απέναντί του δείχνουμε αδιαφορία και κάποτε μιαν απίστευτη εχθρότητα και μανία καταστροφής. Από παιδιά στο σχολείο κακοποιούμε βάρβαρα τα θρανία και τους τοίχους του σχολείου – «ανήκει στο δημόσιο, δεν είναι δικό μας». Την ίδια αστοργία δείχνουμε στα δικαστήρια, στα άλλα δημόσια γραφεία, ακόμη και στους πάγκους του πάρκου ή στις δημόσιες κρήνες, σε ό,τι τέλος πάντων είναι κρατική περιουσία. Μόλις αντιληφθούμε ότι κάτι τι ανήκει ή με κάποιο τρόπο βρίσκεται στην κυριότητα αυτής της απρόσωπης δύναμης, αν δεν μπορούμε να το οικειοποιηθούμε, με ευχαρίστηση το φθείρουμε. Με την ίδια ευκολία προσπαθούμε να αποφεύγουμε τις υποχρεώσεις μας προς το Κράτος ή να καταστρατηγούμε τους νόμους του. Είναι ο «άλλος», όχι ο εαυτός μας. Και τον ξεγελούμε ή σηκώνουμε το όπλο εναντίον του, χωρίς να καταλαβαίνουμε ότι κατά βάθος τον εαυτό μας απατούμε ή πληγώνουμε.»

(Ε.Π. Παπανούτσος, ΚΡΑΤΟΣ ΚΑΙ ΝΕΟΕΛΛΗΝΕΣ ,απόσπασμα από το σχολικό βιβλίο, σελ. 253)

Επισήμανση διαρθρωτικών λέξεων : οι συνδετικές λέξεις ανάμεσα στις περιόδους μιας παραγράφου ή ανάμεσα στις παραγράφους ενός κειμένου παίζουν καθοριστικό ρόλο στην οργάνωση του κειμένου (τη συνοχή) και στη συλλογιστική πορεία του συγγραφέα . Με την επισήμανσή τους ο μαθητής μπορεί να κατανοήσει καλύτερα τη δομή του κειμένου (και να την αποδώσει αναλόγως στην περίληψή του ), ενώ η γνώση της σημασίας τους είναι ουσιώδης και για πολλά είδη ασκήσεων. Έτσι, οι διαρθρωτικές λέξεις δηλώνουν διάφορες νοηματικές σχέσεις-σημασίες :

- **χρονική σχέση** : μετά, προηγουμένως, ύστερα…

- **προσθήκη** : επιπρόσθετα, επίσης, παράλληλα…

**- αιτιολόγηση** : διότι, επειδή, αφού…

- **αίτιο-αποτέλεσμα** : έτσι, γι’ αυτό, ως εκ τούτου…

**- αντίθεση** : αλλά, όμως, ωστόσο /**εναντίωση** : αν και, ενώ /**παραχώρηση** : και αν (ακόμη)

- **υπόθεση** : αν, εάν, άμα /**όρος-προϋπόθεση** : εφόσον, σε περίπτωση που …

**- επεξήγηση** : δηλαδή, με άλλα λόγια…

- **έμφαση** : ιδιαιτέρως να εστιάσουμε στο…, μάλιστα…

- **παράδειγμα** : π.χ., λ.χ., συγκεκριμένα…

- **απαρίθμηση επιχειρημάτων/ εισαγωγή καινούργιας ιδέας** : πρώτο…δεύτερο, καταρχάς, τελικά…

**- συμπέρασμα/συγκεφαλαίωση** : συνοψίζοντας, συμπερασματικά, επιλογικά θα λέγαμε ότι…

**- διάρθρωση του κειμένου** : εισαγωγικά (το άρθρο προσεγγίζει… ), στο κύριο μέρος…

*Άσκηση εφαρμογής* : προσπαθήστε να εντοπίσετε τις διαρθρωτικές λέξεις και τη σημασία τους στο ακόλουθο απόσπασμα : « Παραδοσιακά το κράτος ορίζεται από τρία στοιχεία, ήτοι την κρατική επικράτεια, τον πληθυσμό και την κρατική βία. Πέραν τούτων, κατά τη δεκαετία του ΄50 , και λόγω της Ανατολικής Γερμανίας, προστέθηκε ένα τέταρτο, δηλαδή αυτό της νομιμοποίησης. Γρήγορα, όμως, το τελευταίο εγκαταλείφθηκε, επειδή σε όλα τα κράτη, ένας μικρός ή μεγάλος αριθμός πολιτών δεν αποδέχεται το υπάρχον σύστημα ως νομιμοποιημένο.»

(διασκευασμένο απόσπασμα από τις πανεπιστημιακές σημειώσεις του καθηγητή Γ. Καούρα : ΠΟΛΙΤΙΚΗ ΘΕΩΡΙΑ ΚΑΙ ΙΣΤΟΡΙΑ ΤΩΝ ΙΔΕΩΝ )

Διάγραμμα κειμένου :

Η καταγραφή των σημειώσεων-πλαγιότιτλων από τις ευρύτερες νοηματικές ενότητες και από τις παραγράφους ενός κειμένου μπορεί να αποτελέσει το διάγραμμά του. Ουσιαστικά, αυτό θα αποτελεί τη σχηματική παράσταση της περίληψής του. Ένας πρακτικά απλός τρόπος για να κάνουμε το διάγραμμα ενός κειμένου είναι ο εξής :

Φτιάχνουμε τρεις κάθετες στήλες. Στην πρώτη αριθμούμε τις παραγράφους του κειμένου. Στη δεύτερη καταγράφουμε τα δομικά μέρη και τις νοηματικές ενότητες που αντιστοιχούν στην κάθε παράγραφο (π.χ. η πρώτη παράγραφος μπορεί να είναι ο πρόλογος και η ιστορική αναδρομή στο θέμα.). Στην τρίτη παράγραφο παραθέτουμε τους πλαγιότιτλους της κάθε παραγράφου (πιο εκτεταμένα, με βάση την αναδιατύπωση της θεματικής τους περιόδου και την ομαδοποίηση των βασικών τους λεπτομερειών). Μπορούμε να χωρίσουμε τις στήλες μεταξύ τους με κάθετες γραμμές (και με οριζόντιες ανάμεσα στις παραγράφους ή όταν αλλάζει κάποιο δομικό μέρος ή νοηματική ενότητα, π.χ. ανάμεσα σε δύο παραγράφους του κυρίως θέματος που αναπτύσσουν αιτίες δε χρειάζεται να τραβήξουμε οριζόντια γραμμή).

*Άσκηση εφαρμογής* : Δοκιμάστε να κάνετε το διάγραμμα του κειμένου «Λακωνικότητα» του Β. Σαλαγιάννη.

Θεωρία Περίληψης :

Με βάση τις σημειώσεις του κειμένου, των παραγράφων ή μέσω του διαγράμματος, μπορεί να προκύψει η περίληψη του κειμένου. Υπάρχουν δύο τύποι περίληψης:

Α) η συνοπτική : για τη σύνταξή της βασιζόμαστε μόνο στους πλαγιότιτλους των παραγράφων ή των ευρύτερων νοηματικών ενοτήτων ( και για τους πλαγιότιτλους βασιζόμαστε κυρίως στη θεματική περίοδο). Προτάσσοντας ένα γενικό θεματικό κέντρο για το κείμενο και ενώνοντας τους συνοπτικούς πλαγιότιτλους, έχουμε τη συνοπτική περίληψη (με 80 λέξεις κατά προσέγγιση για ένα κείμενο μέσης έκτασης)

Β) η εκτενής : είναι ο τύπος περίληψης που ζητείται συνήθως στις πανελλήνιες εξετάσεις. Για τη σύνταξή της θα πρέπει στις σημειώσεις μας να έχουμε εντοπίσει:

- τους πλαγιότιτλους ευρύτερων νοηματικών ενοτήτων

- τους πλαγιότιτλους των παραγράφων (εκτενώς, δηλαδή με αναδιατύπωση της θεματικής περιόδου και ομαδοποίηση των βασικών λεπτομερειών)

- τις διαρθρωτικές λέξεις (τους βασικούς δείκτες συνοχής ) ανάμεσα στις παραγράφους του κειμένου (για να αποτυπώσουμε αναλόγως τη δομή του κειμένου και τη συλλογιστική πορεία του συγγραφέα)

Ύστερα, λοιπόν, από τις σημειώσεις μας, καταγράφουμε την περίληψη ακολουθώντας την εξής πορεία:

- στην αρχή (εισαγωγική περίοδος ) επισημαίνουμε το θέμα ΟΛΟΥ του κειμένου προσδιορίζοντας (αν είναι σαφές) το κειμενικό του είδος, π.χ. : «Στο άρθρο/δοκίμιο/κείμενο αυτό αναλύεται/προσεγγίζεται/ ο συγγραφέας παρουσιάζει το φαινόμενο του…» (μπορούμε να ξεκινήσουμε με ενεργητική σύνταξη, αν διακρίνεται στο κείμενο ο προσωπικός χαρακτήρας του γράφοντος ή με παθητική αν το κείμενο είναι απρόσωπο και θέλουμε να εξοικονομήσουμε λέξεις)

- στη συνέχεια παραθέτουμε τα εκτεταμένα θέματα των παραγράφων (που έχουμε καταγράψει στις σημειώσεις), ακολουθώντας το «μοτίβο»: παράγραφος-πλαγιότιτλος-περίοδος (εκτός των περιπτώσεων όπου είτε δε θα υπάρχουν παράγραφοι στο κείμενο, οπότε το χωρίζουμε σε νοηματικές ενότητες και φτιάχνουμε πλαγιότιτλους γι’ αυτές, είτε θα υπάρχουν πολλές-μικρές παράγραφοι, οπότε κάνουμε ενιαίους πλαγιότιτλους για παραγράφους με κοινό θέμα)

- δεν ξεχνάμε να αξιοποιήσουμε τις διαρθρωτικές λέξεις που εντοπίσαμε ανάμεσα στις παραγράφους του κειμένου. Τις αξιοποιούμε κυρίως με δύο τρόπους:

Α) συνδέοντας τις περιόδους με μία παρόμοιας σημασίας διαρθρωτική λέξη

Β) αποδίδοντας τη δομή και τη σκέψη του συγγραφέα με ανάλογα ρήματα (π.χ. Ως προς την προηγούμενη θέση ο συγγραφέας συμπληρώνει ότι…, Με βάση την προηγούμενη άποψη, τονίζει/επισημαίνει/αναφέρει…, Αιτιολογώντας αυτό το φαινόμενο, ο κειμενογράφος σημειώνει ότι…/ Ο συγγραφέας αντιπαραθέτει την άποψη αυτή αναφέροντας…/ Συμπεραίνοντας ο αρθρογράφος καταλήγει στη θέση…)

Τι προσέχουμε σε μια περίληψη :

- αποφεύγουμε την υπερβολική αφαίρεση-γενίκευση. Καλύπτουμε σε σωστή αναλογία (περίπου κατά το 1/3 του αρχικού κειμένου) τις θέσεις, τα παραδείγματα κ.τ.λ. Γι’ αυτό και επιμείναμε στην εκτενή περίληψη. Σε κάθε περίπτωση προσπαθούμε να είμαστε μέσα στο όριο λέξεων που μας δίνεται από την εκφώνηση (πιθανή απόκλιση 10-15 λέξεων δε συνιστά πρόβλημα)

- δε μιμούμαστε το ύφος του συγγραφέα και δε μεταφέρουμε αυτούσιες φράσεις του κειμένου. Αντιθέτως, προσπαθούμε να αποδώσουμε με παρόμοιες λέξεις-σημασίες το περιεχόμενο. Αν το κείμενο περιλαμβάνει ειδικούς όρους, τότε μπορούμε να τους περιλάβουμε στην περίληψή μας, ενσωματώνοντάς τους όμως στο κείμενό μας

- δε σχολιάζουμε (επιδοκιμαστικά ή αποδοκιμαστικά) τις θέσεις του κειμένου

- αν τυχόν μας ζητείται περίληψη σε συγκεκριμένο κειμενικό είδος (ομιλία, συζήτηση…), τότε το ύφος μας παραμένει αντικειμενικό και απρόσωπο, με την προσθήκη όμως προσφώνησης και αποφώνησης

- αξιοποιούμε γλωσσικές τακτικές πύκνωσης (ουσιαστικοποίηση = μετατροπή προτάσεων σε ονοματικά σύνολα, ομαδοποίηση-κατηγοριοποίηση ειδικών λεπτομερειών/παραδειγμάτων/αιτιών/συνεπειών…).

- αν επιλέξουμε ενεργητική σύνταξη για την περίληψή μας, εξαίρουμε το πρόσωπο που δρα (ή το συγγραφέα). Κάτι τέτοιο θα χρειαζόταν σε ένα κείμενο με αισθητή την υποκειμενικότητα του γράφοντος. Αντιθέτως, με την παθητική σύνταξη δίνουμε ποικιλία στην πλοκή του λόγου, δεν ονομάζουμε ρητά το υποκείμενο ή τον γράφοντα (αποφεύγοντας άσκοπες επαναλήψεις) και αποδίδουμε με περισσότερη συντομία το περιεχόμενο του κειμένου.

ΕΝΕΡΓΗΤΙΚΗ – ΠΑΘΗΤΙΚΗ ΣΥΝΤΑΞΗ

Εισαγωγικά πρέπει να κάνουμε έναν διαχωρισμό μεταξύ φωνής και σύνταξης. Η φωνή (φωνέω-ω) αναφέρεται μόνο στην κατάληξη και την κλίση του ρήματος. Έτσι, τα **ρήματα σε –ω** είναι **ενεργητικής φωνής**, ενώ τα **ρήματα σε –μαι** είναι **παθητικής**. Ο όρος σύνταξη σχετίζεται περισσότερο με τη διάθεση του ρήματος (ενεργητική, μέση, ουδέτερη και παθητική) και έχει να κάνει με τη λειτουργία του ρήματος στην πρόταση σε σχέση με το κειμενικό του περιβάλλον. Με μία απλή προσέγγιση μπορούμε να πούμε ότι ρήματα ενεργητικής σύνταξης είναι αυτά που δηλώνουν ότι το υποκείμενο ενεργεί και η ενέργεια αυτή πιθανότατα μεταβαίνει σε αντικείμενο. Η **ενεργητική σύνταξη** , δηλαδή, ακολουθεί το συντακτικό σχήμα: **Υ-Ρ(-Α**). Αντιθέτως, κατά την **παθητική σύνταξη** το ρήμα δηλώνει ότι το υποκείμενο δέχεται μια ενέργεια πιθανότατα από ένα ποιητικό αίτιο (προθετικό σύνολο που εκφέρεται με: από+αιτιατική και δηλώνει αυτόν από τον οποίο προέρχεται η ενέργεια). Η παθητική σύνταξη, δηλαδή, ακολουθεί το συντακτικό σχήμα: **Υ-Ρ(-Π.Α.).** Τα βήματα μετατροπής από την ενεργητική στην παθητική είναι τα εξής:

Το αντικείμενο γίνεται υποκείμενο, το υποκείμενο γίνεται ποιητικό αίτιο και το ρήμα παθητικοποιείται (μετατρέπεται σε παθητική φωνή, όταν τυχαίνει να είναι ρήμα ενεργητικής φωνής και σύνταξης, π.χ.: «Η νέα γενιά απαιτεί νέα συμφωνία.→ Νέα συμφωνία απαιτείται από τη νέα γενιά.». Ωστόσο, υπάρχουν και περιπτώσεις, όπου το ρήμα είναι ενεργητικής σύνταξης, αλλά παθητικής φωνής. Σε αυτήν την περίπτωση μετατρέπουμε το ρήμα σε παθητική περίφραση, π.χ. «Πολλοί εργοδότες εκμεταλλεύονται εργαζομένους.→ Εργαζόμενοι δέχονται εκμετάλλευση από πολλούς εργοδότες.». Κατά την αντίστροφη πορεία, ήτοι από παθητική σε ενεργητική ακολουθούμε τα βήματα προς την αντίθετη φορά, δηλαδή κάνουμε το ποιητικό αίτιο υποκείμενο, το υποκείμενο αντικείμενο και το ρήμα ενεργητικό. Πιο σπάνια περίπτωση είναι να έχουμε ρήμα παθητικής σύνταξης, αλλά σε ενεργητική φωνή. Σε αυτήν την περίπτωση μετατρέπουμε το ρήμα με παρόμοιο ενεργητικό ρήμα ή ισοδύναμη έκφραση, π.χ. «Έπαθα πολλά από σένα.→ Εσύ μου έκανες πολλά.»

Ως προς το σκοπό που εξυπηρετεί η κάθε σύνταξη :

Με την ενεργητική εξαίρεται το **πρόσωπο** (ή το πράγμα**) που δρα**. Σε αυτήν την περίπτωση το γραμματικό υποκείμενο της πρότασης συμπίπτει με το λογικό υποκείμενο, ενώ προσδίδεται αμεσότητα στο λόγο. Από την άλλη με την παθητική εξαίρεται μάλλον το **αποτέλεσμα της ενέργειας** του υποκειμένου , ενώ το λογικό υποκείμενο δηλώνεται μέσω του ποιητικού αιτίου (αφού από αυτό εκπορεύεται η ενέργεια). Αν ζητηθεί στο μαθητή να αιτιολογήσει την επιλογή της εκάστοτε σύνταξης από το συγγραφέα, θα πρέπει να αναφερθεί και σε συγκεκριμένους όρους του κειμένου, π.χ. στην παραπάνω πρόταση :«Πολλοί εργοδότες εκμεταλλεύονται εργαζομένους» ο συγγραφέας χρησιμοποιεί ενεργητική σύνταξη για να προβάλει το υποκείμενο , το οποίο στη συγκεκριμένη περίπτωση είναι «οι εργοδότες».

Άσκηση εφαρμογής : στις παρακάτω περιόδους να μετατρέψετε την ενεργητική σε παθητική σύνταξη και το αντίστροφο (όπου αυτό είναι δυνατό):

- Η κίνηση απλώθηκε γρήγορα σε περισσότερες από 30 χώρες, μεταξύ των οποίων και η Ελλάδα.

- Οι συμποσιάρχες συγκεντρώνουν τα μέλη, θέτουν στόχους, βοηθούν παραγωγούς ξεχασμένων προϊόντων επιδίδονται σε διάφορες δραστηριότητες.

- Η πιο εντυπωσιακή έκθεση ήταν αυτή τον περασμένο Μάρτιο στη Θεσσαλονίκη, όπου οργανώθηκαν δύο θεματικά, όπως λέγονται, δείπνα με τη συμμετοχή εκατοντάδων καλεσμένων.

- Οργώνουν κυριολεκτικά την πόλη και τα προάστια, ξέρουν κάθε στενό και δεν κολλάνε πουθενά.

- Η ύπαρξή τους μας έχει λύσει πολλές φορές τα χέρια και χωρίς αυτούς θα τρέχαμε πιο πολύ και από τον Βέγγο.

- Τα μάτια τους έχουν δει πολλά και τα αυτιά τους έχουν ακούσει περισσότερα.

- Δεν μπορούμε όμως να μην αναφερθούμε στο σαρδόνιο χαμόγελο που σκάνε, όταν η κίνηση είναι φρικτή και είναι οι μόνοι που περνάνε.

- Οι τροχονόμοι, από την άλλη, δείχνουν μια σχετική ανοχή στις παραβάσεις.

- Καταλαβαίνουν, άλλωστε, πως αυτοί οι άνθρωποι δεν τρέχουν για την πλάκα τους.

- Τα περισσότερα ατυχήματα προκαλούνται από τη μεγάλη ταχύτητα, την απροσεξία, αλλά και την υπερβολική σιγουριά των οδηγών.

(τα παραπάνω αποσπάσματα προέρχονται από τα κείμενα «Φαστ φουντ: το φετίχ του 20ου αιώνα» και «Το μεροκάματο της σφήνας» , σελ. 280-282 από το σχολικό βιβλίο.

ΟΡΓΑΝΩΣΗ ΤΟΥ ΛΟΓΟΥ: ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ

Η θεματική περίοδος μιας παραγράφου μπορεί να αναπτυχθεί με διάφορους τρόπους αναλόγως του στόχου του πομπού. Μπορούμε να διακρίνουμε επτά βασικούς τρόπους ανάπτυξης μιας παραγράφου (ήτοι ανάπτυξης μιας θεματικής περιόδου):

1) Με παραδείγματα : συχνά το περιεχόμενο μιας θεματικής περιόδου γίνεται συγκεκριμένο μέσω της χρήσης παραδειγμάτων στις λεπτομέρειες. Τα παραδείγματα λαμβάνονται από την καθημερινή ζωή, από την πολιτική, την επιστήμη-τεχνολογία, τα επαγγέλματα, την ιστορία, τη φαντασία (αρκεί να μην έχουν το χαρακτήρα παρομοίωσης, γιατί τότε πρόκειται για αναλογία)… Για την αναγνώριση του συγκεκριμένου τρόπου ανάπτυξης λαμβάνουμε υπόψη διαρθρωτικές λέξεις-φράσεις που δηλώνουν παράδειγμα (βλ. παραπάνω στην επισήμανση των διαρθρωτικών λέξεων). Καλό είναι να διευκρινίζουμε τον χώρο από τον οποίο αντλούνται τα παραδείγματα , όταν αναγνωρίζουμε τον τρόπο ανάπτυξης. Ο **σκοπός** για τον οποίο ένας συγγραφέας χρησιμοποιεί παραδείγματα στο κείμενό του είναι για να επεξηγήσει, να διασαφηνίσει και να καταστήσει συγκεκριμένη μια θέση (πιθανόν στη θεματική περίοδο) συμβάλλοντας στην κατανόηση του κειμένου από τον αναγνώστη.

Π.χ. «Κάθε γλώσσα δημιουργεί όσες λέξεις χρειάζονται στη συγκεκριμένη ιστορική στιγμή, και ό,τι άλλο θα ήταν παράλογο. Οι καινούργιες λέξεις μπορούν να κατασκευαστούν από την αρχή, μπορεί να στηριχτούν σε προϋπάρχουσες, μπορεί να’ρθουν σα δάνεια από άλλες γλώσσες, ακόμη και σα δάνεια από παλιότερες μορφές της ίδιας γλώσσας, όπως συμβαίνει με τα νέα ελληνικά. Μάλιστα στα νέα ελληνικά έρχονται προπαντός επιστημονικοί όροι από ξένες γλώσσες, όπου δημιουργήθηκαν με βάση αρχαία ελληνικά γλωσσικά στοιχεία (π.χ. ‘ακεφαλία, αιμοφιλία, μαγνητόφωνο’). Εφόσον υπάρχει λόγος, προσθέτονται συνώνυμα. ‘Συνώνυμα’ όμως δε σημαίνει λέξεις ταυτόσημες. Οι λέξεις : ‘έξυπνος, πονηρός, σπίρτο, ατσίδα, ράτσα…’ δε δηλώνουν ακριβώς το ίδιο πράγμα, γι’ αυτό και υπάρχουν. Απόλυτα συνώνυμα δηλαδή λέξεις ταυτόσημες, είναι σπάνιο φαινόμενο στις φυσικές γλώσσες (πόσες θα μπορούσαμε να βρούμε στην κοινή Νεοελληνική; ‘απίδι-αχλάδι, καλαμπόκι-αραποσίτι’: ή έστω και μόνο με διαφορά στη μορφή: ‘στρόγγυλος-στρογγυλός, ακόμη-ακόμα’…» (διασκευασμένο απόσπασμα από το κείμενο: «Λειτουργικότητα του λεξιλογίου» του Ε. Πετρούνια, σελ. 66-68 από το σχολικό βιβλίο)

2) Με σύγκριση – αντίθεση : στη θεματική περίοδο συνήθως αναγνωρίζεται η ομοιότητα ή η αντίθεση που υπάρχει ανάμεσα στα (πιθανότατα δύο) συγκρινόμενα μέλη. Στις λεπτομέρειες/ σχόλια αναπτύσσεται η σύγκριση/αντίθεση με δύο κυρίως τρόπους: **με συνολική αντιπαράθεση** των χαρακτηριστικών των δύο μελών (δηλαδή πρώτα παρουσιάζονται όλα τα γνωρίσματα του ενός και μετά του άλλου) ή **με σημείο προς σημείο** παράθεση των ομοιοτήτων/διαφορών των συγκρινόμενων/αντιτιθέμενων μελών. Ενδεικτικές είναι πάλι αντίστοιχες διαρθρωτικές λέξεις/φράσεις που δηλώνουν σύγκριση-αντίθεση (βλ. στην επισήμανση των διαρθρωτικών λέξεων). Γενικότερα, η αντίθεση σε ένα κείμενο μπορεί να δηλωθεί με:

- **διαρθρωτικές λέξεις/φράσεις/συνδέσμους** : κάποιες από αυτές δηλώνουν απλή αντιθετική σχέση (αλλά, μα, όμως, ωστόσο…), άλλες εναντιωματική (αν και, μολονότι…), παραχωρητική (και αν, και να…) ή και επιδοτική-εμφατική (όχι μόνο…αλλά…)

- **αντίθεση εννοιών-σημασιών** : ουσιαστικά πρόκειται για σχέση αντωνύμων ή για προτάσεις-φράσεις που έχουν αντίθετα νοήματα μεταξύ τους (π.χ. αντιπαραθέτουν χαρακτηριστικά χρονικών βαθμίδων: παρελθόντος-παρόντος).

Π.χ. «Άλλο συντήρηση και άλλο αντιδραστικότητα. Άλλο πρόοδος και άλλο προοδοπληξία. Οι πρώτοι όροι των ζευγών τροφοδοτούν κάθε μορφή ζωής και την προάγουν. Οι δεύτεροι τη σκοτώνουν.[…] Αν όμως πρόοδος και συντήρηση είναι ροπές φυσικές, και φυσιολογικές ακόμη, γιατί αποτελούν τάσεις υγιείς και κανονικές, δε συμβαίνει το ίδιο και με τις νοσηρές υπερβολές τους, με την προοδοπληξία και την αντιδραστικότητα.[…] Από την αντίθεσή τους δε δημιουργείται η ευεργετική προώθηση αλλά η καταστρεπτική τριβή.[…] Ο προοδόπληκτος δεν είναι η ένταση, αλλά η γελοιογραφία του προοδευτικού. Ο αντιδραστικός δεν είναι ένας φρονιμότερος, αλλά ένας μωρός συντηρητικός.»

(διασκευασμένο απόσπασμα από το κείμενο: «Πρόοδος και συντήρηση» του Ε. Παπανούτσου, σελ. 134-135 από το σχολικό βιβλίο)

3) Με ορισμό :όταν ο πομπός θέλει να καθορίσει και να εκθέσει τα κύρια γνωρίσματα μιας έννοιας (**οριστέα έννοια** ), μπορεί να αναπτύξει την παράγραφο με ορισμό. Για τον πληρέστερο καθορισμό της συχνά αναφέρει και το ευρύτερο σύνολο στο οποίο ανήκει η έννοια αυτή (**γένος** ), αλλά και τις διαφορές που υπάρχουν ανάμεσα στην οριστέα έννοια και το γένος (**ειδοποιός διαφορά** ), π.χ. «Έκλειψη (οριστέα έννοια ) λέγεται το φαινόμενο ( γένος ) με το οποίο κάποιο ουράνιο σώμα γίνεται αφανές είτε λόγω παρεμβολής άλλου σώματος ανάμεσα σε αυτό και τη γη είτε λόγω εισόδου του σε σκιά, όταν είναι ετερόφωτο (ειδοποιός διαφορά ).

Είδη ορισμών : ως προς τον τρόπο παρουσίασης της οριστέας έννοιας:

α) **αναλυτικοί** : εκθέτουν τα γνωρίσματα της οριστέας έννοιας για να παρουσιάσουν την ουσία της, π.χ. «Ένα τετράπλευρο που έχει τις απέναντι πλευρές του παράλληλες λέγεται παραλληλόγραμμο»

β**) συνθετικοί/γενετικοί** : παρουσιάζουν τη διαδικασία της γένεσης-δημιουργίας μιας έννοιας από τα ουσιώδη μέρη της, π.χ. «Εξάτμιση λέγεται η εξαέρωση που γίνεται μόνο από την ελεύθερη επιφάνεια του υγρού»

Ως προς την έκτασή τους:

α) **σύντομοι** : εκτείνονται σε μερικές γραμμές (όπως στα λεξικά ή στα σχολικά βιβλία )

β) **εκτεταμένοι** : μπορούν να καλύψουν παραγράφους ή και κείμενα ολόκληρα. Συχνά στους εκτεταμένους ορισμούς δίνεται στην αρχή ένας πρωτοβάθμιος ορισμός και μετά σε ορίζονται αναλυτικά επιμέρους έννοιες.

*Άσκηση εφαρμογής* : αναγνωρίστε τα στοιχεία του ορισμού στην παράγραφο που ακολουθεί και χαρακτηρίστε τον:

« Η Παιδαγωγική είναι μια κοινωνική επιστήμη , η οποία εξετάζει τις αλλαγές της συμπεριφοράς του ανθρώπου κατά την παιδική και εφηβική ηλικία, υπό το πρίσμα των επιδράσεων της διαδικασίας της αγωγής και της μάθησης. Ως «αγωγή» χαρακτηρίζονται οι επιδράσεις των ενηλίκων και ευρύτερα του κοινωνικοπολιτικού περιβάλλοντος πάνω στο παιδί. Η δική του δραστηριότητα ονομάζεται «μάθηση», δηλαδή η προσπάθειά του να αποκτήσει εμπειρίες ή τύπους συμπεριφοράς, για να αναπτύξει την προσωπικότητά του και να αντιμετωπίσει με αυτοτέλεια τις απαιτήσεις του κοινωνικού περιβάλλοντός του.»

Διασκευασμένο απόσπασμα από το κείμενο: «Θεμελιώδη προβλήματα της Παιδαγωγικής Επιστήμης» του Π. Ξωχέλλη, σελ. 228 από το σχολικό βιβλίο

4) Με διαίρεση : όταν ο πομπός θέλει να αναλύσει μια έννοια ( **διαιρετέα έννοια** ) στα μέρη της ( **μέλη/πηλίκο** ) με βάση κάποιο ουσιώδες γνώρισμά τους (**διαιρετική βάση** ), π.χ. « Οι προτάσεις (διαιρετέα έννοια ) ως προς το περιεχόμενο ( διαιρετική βάση ) χωρίζονται σε κρίσεως, επιθυμίας, ερωτηματικές και επιφωνηματικές ( μέλη/πηλίκο της διαίρεσης )».

Είδη/προϋποθέσεις διαιρέσεων :

Αν γίνεται/δε γίνεται με ενιαία διαιρετική βάση:

α**) ορθή** , π.χ. η παραπάνω διαίρεση των προτάσεων

β) **μη ορθή**, π.χ. «Οι προτάσεις χωρίζονται σε κρίσεως, επιθυμίας, κύριες και δευτερεύουσες»

Αν περιλαμβάνει/δεν περιλαμβάνει όλα τα μέλη της έννοιας :

α) **τέλεια**, π.χ. «Οι φωνές του ρήματος στη νέα ελληνική είναι η ενεργητική και η παθητική»

β**) ατελής,** π.χ. «Οι διαθέσεις του ρήματος είναι οι εξής : ενεργητική, παθητική και μέση»

Αν γίνεται/δε γίνεται κάποιο άλμα στα μέλη της :

α) **ασυνεχής**, π.χ. «Τα είδη του αρχαίου ελληνικού ποιητικού λόγου ήταν: το έπος, η λυρική ποίηση και η τραγωδία»

β) **συνεχής,** π.χ. «Τα είδη του αρχαίου ελληνικού δράματος ήταν : η τραγωδία, η κωμωδία και το σατυρικό δράμα»

Με κριτήριο την έκτασή της :

α) **σύντομη** : εκτείνεται σε λίγες γραμμές, οπότε απλώς αναφέρονται τα μέλη της διαιρετέας έννοιας

β**) εκτεταμένη** : μπορεί να καλύπτει παραγράφους ή εκτεταμένο κείμενο , οπότε προηγείται μια πρωτοβάθμια διαίρεση και στη συνέχεια αναπτύσσονται πιο αναλυτικά τα μέλη της διαιρετέας έννοιας.

*Άσκηση εφαρμογής* : Να αναπτύξετε σε μια παράγραφο με διαίρεση τα είδη της σύγχρονης μουσικής. Προσπαθήστε η διαίρεσή σας να είναι εκτεταμένη, να βασίζεται σε ενιαία διαιρετική βάση (πρωτοβάθμια και πιο αναλυτικά ), να είναι συνεχής και κατά το δυνατό τέλεια.

5) Με αναλογία : η αναλογία είναι μια εκτεταμένη παρομοίωση, που επιλέγεται από έναν συγγραφέα για να καταστήσει πιο σαφές το περιεχόμενο ενός αντικειμένου, μιας ιδέας ή μιας (αφηρημένης) έννοιας. Γι’ αυτό, παρομοιάζει το στοιχείο αυτό με ένα άλλο, πιο γνωστό για τους δέκτες, που έχει και μια λανθάνουσα ομοιότητα με το πρώτο. Ο όρος που θέλει να εξηγήσει ο γράφων λέγεται **δεικτικός**, ενώ ο όρος που χρησιμοποιεί παρομοιαστικά για να τον καταλάβουμε λέγεται **αναφορικός** και πλαισιώνεται από παρομοιαστικές - αναλογικές διαρθρωτικές λέξεις – φράσεις (όπως, σαν, έτσι και, κατ’ αναλογία, αναλόγως, αντιστοίχως, παρομοίως…)

*Άσκηση εφαρμογής* : εντοπίστε τους όρους της αναλογίας στην παρακάτω παράγραφο:

« Το ένδυμα λειτουργεί ποικιλοτρόπως για το σύγχρονο αστό. Ανέκαθεν εξέφραζε την κοινωνική τάξη του ανθρώπου, καθώς τα υλικά από τα οποία ήταν φτιαγμένο μαρτυρούσαν την ύπαρξη, ή μη, πλούτου. Γι’ αυτό και στην πρώιμη αστική περίοδο της Δύσης οι ΄΄νεοαστοί΄΄ έκαναν αισθητή την παρουσία τους στο κοινωνικό προσκήνιο μέσα από τις φανταχτερές φορεσιές των γυναικών τους, οι οποίες πολλές φορές δυσκολεύονταν να περπατήσουν λόγω του υφάσματος που έσερναν πίσω τους! Σήμερα, όπου η μόδα έχει επιβάλει μια τάση ενδυματικής εξομοίωσης, το ένδυμα δεν καθορίζει τάξεις (εξάλλου επισήμως έχουν καταργηθεί), αλλά ιδεολογίες, διαθέσεις και στάσεις ζωής. Μπορούμε, πλέον, να πούμε ότι το ρούχο λειτουργεί ως ένας καθρέφτης της προσωπικότητάς μας.»

6) Με αιτιολόγηση : πρόκειται για τον τρόπο ανάπτυξης παραγράφου που συναντάται περισσότερο από όλους στα κείμενα που οργανώνουν το λόγο τους στον άξονα της λογικής. Αυτό, γιατί η αιτιολόγηση είναι η βάση των επιχειρημάτων, τα οποία αποτελούν το κατεξοχήν λογικό μέσο. Συχνά στη θεματική περίοδο διατυπώνεται μια κρίση-θέση-άποψη για κάποιο ζήτημα και έτσι προκύπτει η ανάγκη στήριξης-αιτιολόγησής της. Πολύ πιθανή είναι και η ύπαρξη αιτιολογικών διαρθρωτικών λέξεων (βλ. παραπάνω στην επισήμανση των διαρθρωτικών λέξεων ) ή ρημάτων που δηλώνουν αιτιολόγηση ( π.χ. οφείλεται, ευθύνεται , αιτιολογείται…). Φυσικά, δεν αποκλείεται να απουσιάζουν οι ειδικές διαρθρωτικές λέξεις και η αιτιολόγηση να προκύπτει νοηματικά.

Π.χ. « Το ελληνικό εκπαιδευτικό σύστημα στις μέρες μας έχει χρεωκοπήσει μαζί με το οικονομικό. Οι εκπαιδευτικοί, απαξιωμένοι από τη δημόσια διοίκηση και την κοινωνία, αρκούνται σε μια διεκπεραίωση της διδακτέας ύλης. Οι υποδομές και τα εκπαιδευτικά μέσα που απαιτούνται για ένα στοιχειώδες μάθημα μπαίνουν σε δεύτερη μοίρα, καθώς τώρα προέχουν πιο ‘επιτακτικά’ για την κοινωνία ζητήματα. Όμως, πόσο πιο σοβαρά ζητήματα από την εθνική παιδεία λαμβάνουν θέση προτεραιότητας στον ελληνικό προϋπολογισμό;»

7) Με αίτιο-αποτέλεσμα : όταν, πέρα από τις αιτίες , αναπτύσσονται και οι συνέπειες-αποτελέσματα σε μια παράγραφο. Η ανάπτυξη μπορεί να πάρει τρεις πιθανές πορείες :

α) στη θεματική περίοδο αναφέρεται η αιτία και στα σχόλια-λεπτομέρειες τα αποτελέσματα

β) στη θεματική περίοδο αναφέρονται οι συνέπειες-αποτελέσματα και στις λεπτομέρειες το/τα αίτιο/αίτια

γ) στη θεματική περίοδο αναφέρονται και η αιτία και το αποτέλεσμα και στις λεπτομέρειες αναπτύσσονται διεξοδικότερα οι μεταξύ τους σχέσεις.

Πιθανή είναι και πάλι η παρουσία ενδεικτικών διαρθρωτικών λέξεων/φράσεων (βλ. παραπάνω στην επισήμανση των διαρθρωτικών λέξεων) ή ρημάτων (π.χ. προκαλεί, επιφέρει, οδηγεί σε…). Κατά την αναγνώριση του συγκεκριμένου τρόπου ανάπτυξης πρέπει να εντοπίζεται τόσο η αιτία, όσο και το αποτέλεσμα/τα αποτελέσματα.

Π.χ. « Η βιομηχανοποίηση δημιούργησε καταρχάς τις τεχνικές και οικονομικές προϋποθέσεις για την άνθηση και την εσωτερική αλλαγή του Τύπου. Χωρίς τον ημερήσιο Τύπο η φιλελεύθερη δημοσιότητα θα ήταν αδύνατη. Από απλό όργανο πληροφόρησης μετατράπηκε σε πολιτικό μέσο αγώνα, το οποίο μεγάλωνε ταχύτατα σε αριθμό και πολιτική σημασία κι έτσι κατέστησε δυνατή τη διάδοση μιας ποικιλίας απόψεων, τελείως μέσα στο πνεύμα του μοντέλου της φιλελεύθερης δημοσιότητας.»

Απόσπασμα από το παν/κό βιβλίο «Πολιτική θεωρία και ιστορία των ιδεών» του Γ. Καούρα, σελ.105

\* Με συνδυασμό τρόπων ανάπτυξης : πολύ συχνά μια παράγραφος αναπτύσσεται με περισσότερες μεθόδους. Κατά την αναγνώριση αυτής της περίπτωσης δηλώνουμε ότι πρόκειται για συνδυασμό τρόπων ανάπτυξης και τεκμηριώνουμε την ύπαρξη του κάθε τρόπου ξεχωριστά σύμφωνα με τα παραπάνω.

Π.χ. « Όσο πιο βραχυλογικός ο ορισμός, τόσο πιο ‘ανώδυνος’ παρουσιάζεται, επειδή δεν αφήνει να φανεί κάποια επιστημονική τοποθέτηση. Αντίθετα, ένας εκτενέστερος ορισμός επιτρέπει να φανεί η αποδοχή των αρχών μιας συγκεκριμένης επιστημονικής σχολής […]. Ένας σύντομος ορισμός όπως ο ακόλουθος : ‘Γλώσσα είναι ένα σύστημα συμβόλων που χρησιμεύουν στην επικοινωνία’, είναι σωστός από την άποψη ότι καθώς είναι αρκετά γενικός, δε δίνει λαβή σε πολλές αντιρρήσεις. Ακριβώς όμως το γεγονός ότι δε δίνει τη δυνατότητα να τον αντικρούσουμε, και επομένως να κρίνουμε αν θα τον δεχτούμε, θα τον τροποποιήσουμε ,ή θα τον απορρίψουμε, μειώνει την επιστημονική χρησιμότητά του.»

Πετρούνιας Ε. «Νεοελληνική Γραμματική και Συγκριτική Ανάλυση», σελ. 229 του σχολικού βιβλίου

ΣΗΜΕΙΑ ΣΤΙΞΗΣ

Πέρα από τον ιδιαίτερο φωνητικό-αναγνωστικό ρόλο που παίζουν τα σημεία στίξης, έχουν και συγκεκριμένη νοηματική λειτουργία στο κείμενο. Αυτή , μαζί με πρόσθετες λειτουργίες , που αφορούν την πρόθεση του συγγραφέα θα εξετάσουμε για κάθε σημείο στίξης ξεχωριστά :

- Τελεία (.) :

* Σηματοδοτεί την ολοκλήρωση του νοήματος μιας περιόδου. Μετά ακολουθεί κεφαλαίο γράμμα

- Κόμμα (,) :

* Ασύνδετο σχήμα ανάμεσα σε όρους της πρότασης ή ανάμεσα σε προτάσεις, π.χ. «Σηκώθηκε, κοίταξε γύρω του , συνέχισε χωρίς να πει τίποτα.» (συντακτικά το ασύνδετο σχήμα λειτουργεί όπως η παρατακτική σύνδεση, δηλαδή συνδέει ισοδύναμους όρους ως προς τη συντακτική τους λειτουργία. Ο σκοπός χρήσης του ασύνδετου σχήματος είναι για λόγους λιτότητας, ζωντάνιας και ταχύτητας στο λόγο, αφού απουσιάζουν οι σύνδεσμοι)
* Κλητική προσφώνηση , π.χ. «Στο σημείο αυτό, κυρίες και κύριοι, θα ήθελα να ανακεφαλαιώσω τα προηγούμενα.»
* Παράθεση/Επεξήγηση, π.χ. «Αυτό είναι και το μείζον πρόβλημα της ελληνικής εκπαίδευσης, η απουσία μακροπρόθεσμου σχεδιασμού.»
* Αντίθεση, π.χ. «Αυτό δεν ήταν πολιτική επιτυχία, ήταν επώδυνος συμβιβασμός.»
* Μικρή παύση μετά από διαρθρωτικές λέξεις (ιδίως στην αρχή περιόδου), π.χ. «Επιπροσθέτως, πρέπει να σημειώσουμε την ανάγκη αναδιοργάνωσης των σωμάτων ασφαλείας.»
* Χωρισμός δευτερευουσών επιρρηματικών προτάσεων (αιτιολογικών, χρονικών, τελικών, υποθετικών, εναντιωματικών-παραχωρητικών, αναφορικών-προσθετικών, συμπερασματικών) από την κύρια ,π.χ. «Δεν είναι δυνατό να εφαρμοστεί οποιαδήποτε δημοσιονομική μεταρρύθμιση, αν πρώτα δε γίνει σαφής η συνολική συναίνεση του πολιτικού κόσμου.»
* Χωρισμός δευτερευουσών ονοματικών προτάσεων (ειδικών, βουλητικών, πλάγιων ερωτηματικών, αναφορικών-προσδιοριστικών, ενδοιαστικών) από την κύρια, όταν αυτές λειτουργούν ως επεξήγηση, π.χ. «Αυτό ακριβώς προκύπτει από την επίδοσή σου, ότι δεν προετοιμάστηκες κατάλληλα.
* Χωρισμός επιρρηματικών φράσεων (προσδιορισμών-προθετικών συνόλων…) από τους βασικούς όρους της πρότασης, όταν πρόκειται για μακρά περίοδο, π.χ. «Ο συγγραφέας, μετά την ολοκλήρωση των σπουδών του στο εξωτερικό και τη γνωριμία του με το αντικείμενο της καλλιτεχνικής του αναζήτησης, ξαναγύρισε στη γενέτειρά του.»

Σημείωση : ΔΕ χωρίζουμε με κόμμα τους βασικούς όρους της πρότασης (Υ-Ρ-Α), τις δευτερεύουσες ονοματικές προτάσεις (όταν βεβαίως λειτουργούν ως υποκείμενα-αντικείμενα και όχι ως επεξήγηση), επιρρηματικούς προσδιορισμούς σε μικρή περίοδο (π.χ. «Ο συγγραφέας μετά την ολοκλήρωση των σπουδών του ξαναγύρισε στη γενέτειρά του») , αναφορικές-προσδιοριστικές προτάσεις (π.χ. «Ο καθηγητής απέβαλε τους μαθητές που έκαναν φασαρία»).Γενικά, δε δημιουργούμε παύσεις στη ροή του λόγου μας, όταν δε συντρέχει ιδιαίτερος λόγος (σύμφωνα με τα παραπάνω).

- Άνω τελεία (▪) :

* Μικρότερη παύση από την τελεία που δηλώνει ανολοκλήρωτο νόημα, π.χ. «Αυτό πιστεύετε, κύριε υπουργέ, ότι είναι το καλύτερο που μπορούσατε να κάνετε▪ δεν είναι όμως αρκετό.»
* Συμπλήρωση του νοήματος μετά την άνω τελεία (όπως φαίνεται στο παραπάνω παράδειγμα)
* Παρόμοια λειτουργία με το κόμμα, δηλαδή ασύνδετη σύνδεση φράσεων, αντίθεση ή και επεξήγηση ,π.χ. «Ο εκπαιδευτικός έχει ακριβώς το ρόλο που εντοπίζουν οι θεωρητικοί▪ την πλήρη στήριξη του μαθητή στο δρόμο προς τη μάθηση.»

- Ερωτηματικό (;) :

* Έκφραση απορίας σε ευθείες ερωτήσεις (ολικής/μερικής άγνοιας, δηλαδή που μπορούν ή όχι να απαντηθούν με ένα «ναι» ή «όχι»), π.χ. « Πότε θα ολοκληρωθεί το έργο; - Σε δύο χρόνια.» (μερικής άγνοιας)
* Έκφραση προβληματισμού/ ανησυχίας ,π.χ. «Άραγε θα μπορέσουμε να φτάσουμε έγκαιρα;»
* Παραστατικότητα, ζωντάνια, δραματικότητα και αίσθηση διαλόγου στις ρητορικές ερωτήσεις, π.χ. «Ως πότε θα υπομένουμε επώδυνα μέτρα αποπληρωμής ενός χρέους που δημιούργησαν άλλοι;»
* Πρόκληση ενδιαφέροντος του αναγνώστη και έμμεση εισαγωγή στο θέμα, όταν πρόκειται για ερωτήσεις (συχνά ρητορικές ) που τίθενται στην αρχή ( κειμένου ή παραγράφου), π.χ. τίτλος άρθρου για τη μετανάστευση : «Υπάρχει επιστροφή;»
* Μετάθεση του προβληματισμού και της απάντησης του ερωτήματος στον αναγνώστη, όταν τίθεται στο τέλος του κειμένου, π.χ. « Τελικά, γίνεται μέσα σε ένα αστικό καθεστώς να υπάρξει περιεκτική δημοκρατία;»

- Θαυμαστικό (!) :

* Έκφραση έντονου συναισθήματος (θαυμασμού, έκπληξης, απογοήτευσης, αποδοκιμασίας…) ,π.χ. «Τι μαγική νύχτα είναι η σημερινή !»
* Σε επιφωνηματικές προτάσεις, π.χ. « Εύγε!»
* Έκφραση αμφιβολίας-δυσπιστίας, ιδίως όταν το θαυμαστικό βρίσκεται μέσα σε παρένθεση, π.χ. «Ισχυρίστηκε ότι ανέβηκε στην κορυφή του Ολύμπου σε τρεις ώρες (!)»

- Εισαγωγικά («…») :

* Αυτούσια μεταφορά λεγομένων/φράσεων/γνωμικών σε ευθύ λόγο, π.χ. «Πόσο καιρό λείπουμε;», ρώτησε το παιδί.
* Μεταφορική σημασία λέξεων/φράσεων, π.χ. Δεν ξέρει η εργατική τάξη ότι και σήμερα αποτελεί την «κινητήριο δύναμη» του αστικού συστήματος.
* Ειδικοί/επιστημονικοί όροι , π.χ. Μετά το Β΄ Παγκόσμιο Πόλεμο εδραιώθηκε σε όλη την Ευρώπη το «Προνοιακό Δίκαιο».
* Τίτλοι βιβλίων, έργων , π.χ. Το μυθιστόρημα αυτό θυμίζει κάτι από τον «Χαμένο Παράδεισο» του Μίλτον.
* Ξένες λέξεις/όροι, π.χ. Η χρήση των «Greeklish» είχε γενικευτεί κατά τα προηγούμενα χρόνια.
* Ειρωνεία ,π.χ. Πάλι θα προσέλθουν στις εξετάσεις οι τελειόφοιτοι μαθητές για να «εξασφαλίσουν» το μέλλον τους.

Σημείωση : η χρήση εισαγωγικών σε χωρίο που ήδη βρίσκεται εντός εισαγωγικών γίνεται με ‘’’’.

- Διπλή τελεία (:) :

* Ακολουθεί επεξήγηση, π.χ. «Ένα είναι σίγουρο : κανείς δεν είναι αναντικατάστατος.»
* Ακολουθούν αυτούσια τα λόγια ενός προσώπου (με ή χωρίς εισαγωγικά ), π.χ. Στη δελεαστική προσφορά του εφοπλιστή ο αρχιμηχανικός απάντησε : «Θα προτιμήσω να προτάξω τα συμφέροντα των συναδέλφων μου από τα δικά σας.»
* Ακολουθεί απαρίθμηση, π.χ. «Οι παρατακτικοί σύνδεσμοι είναι οι εξής: 1) συμπλεκτικοί, 2) αντιθετικοί, 3) διαζευκτικοί, 4) επεξηγηματικοί, 5) συμπερασματικοί.»
* Ακολουθεί το αποτέλεσμα μιας ενέργειας, π.χ. « Τα στοιχεία της ευρωπαϊκής στατιστικής υπηρεσίας κάνουν λόγο για απροσδιόριστες πτυχές της οικονομικής ύφεσης, η οποία, εκτός των άλλων φαίνεται να επιφέρει : μείωση του προσδόκιμου ζωής των , κατά τα άλλα, μακρόβιων Ελλήνων»

- Παρένθεση (…) :

* Προσθήκη πληροφοριών- λεπτομερειών , μη απαραίτητων για την κατανόηση του θέματος του κειμένου , π.χ. « Ο ρατσισμός αποτελεί κεντρομόλο έννοια των νεοναζιστικών πολιτικών μορφωμάτων («συνέπεια του φυλετικού ιδεασμού των εμπνευστών του ναζισμού κατά τον Μεσοπόλεμο.»)
* Παρεμβολή σχολίων, παραδειγμάτων, ιστορικών στοιχείων, τεκμηρίων (και πάλι όμως μη απαραίτητων για την κατανόηση του θέματος του κειμένου) ,π.χ. «Είναι πολλές οι καθημερινές εργασιακές περιστάσεις στις οποίες η τηλεργασία βρίσκει εφαρμογή ( τραπεζικές συναλλαγές, τηλεδιασκέψεις, εργασία από το σπίτι κ.λ.π.»)

- Διπλή παύλα (-…-) :

* Προσθήκη πληροφοριών-λεπτομερειών/σχολίων/παραδειγμάτων, που όμως θεωρούνται απαραίτητα από το συγγραφέα για την κατανόηση του θέματος του κειμένου ,π.χ. «Είναι πραγματικά άξια αναφοράς για μια δημοκρατική κοινωνία η υπογραφή –σε καθεστώς πίεσης!- μιας διεθνούς δεσμευτικής συμφωνίας.»

- Αποσιωπητικά (…) :

* Υπαινιγμοί – υπονοούμενα μηνύματα, π.χ. «Ως προς την ολοκλήρωση των μεταρρυθμίσεων, αφήνουμε τον ελληνικό λαό να κρίνει…»
* Ειρωνεία, π.χ. «Πράγματι, είναι δείκτης υψηλής πολιτισμικής στάθμης η ύπαρξη τόσων στερεοτύπων στην κοινωνία μας…»
* Ανολοκλήρωτο νόημα/αόριστα επαναλαμβανόμενη ενέργεια, π.χ. «Έτσι, συνέχισε τις μοναχικές του δραστηριότητες με ρυθμούς κανονικούς, όπως οι φυσικές δυνάμεις της ζωής, ο θάνατος…» (Ηλίας Βενέζης «Οι Γλάροι»)

- Παύλα (-) :

* Αλλαγή προσώπου σε διάλογο, π.χ. «Έχετε να προσθέσετε τίποτα; - Όχι, κύριε πρόεδρε.»

Σημείωση: δεν πρέπει να συγχέουμε την παύλα με το ενωτικό λέξεων-σημασιών, το οποίο αποτελεί ορθογραφικό σημείο και όχι στίξης, π.χ. Μπαρμπα-Θωμάς, κοινωνικο-πολιτικός…

- Κάθετη γραμμή (/) :

* Εναλλαγή σημασιών/ διαχωρισμός επιλογών, π.χ. «Κατά την εκπαίδευση των εφέδρων στο Στρατό Ξηράς σημαντικό μέρος καταλαμβάνει η προστασία τους από αεροπορικά πυρά μέσω της κάλυψης/απόκρυψης/παραλλαγής.»

ΕΙΔΗΣΗ ΚΑΙ ΣΧΟΛΙΟ

Στη δημοσιογραφία διακρίνονται δύο βασικοί τομείς:

Α) Η ειδησεογραφία , που ασχολείται με την αναγραφή ειδήσεων (δηλαδή, των σημαντικών γεγονότων, που επηρεάζουν τη ζωή του ανθρώπου και τον ενδιαφέρουν)

Β) Η ερμηνευτική δημοσιογραφία , που ερμηνεύει και σχολιάζει τα γεγονότα και τις ειδήσεις (άρθρο, σχόλιο, χρονογράφημα, γελοιογραφία).

Ωστόσο, συχνά συναντάμε στην ειδησεογραφία και το σχόλιο του δημοσιογράφου που εκφράζει φανερά ή λανθανόντως τη θέση ή τα συναισθήματά του. Ιδίως στις μέρες μας, που η ειδησεογραφία συχνά εξυπηρετεί και άλλες σκοπιμότητες (επιχειρηματικές, πολιτικές…) είναι πολύ σημαντικό να είμαστε σε θέση να ξεχωρίζουμε το γεγονός από το σχόλιο στο δημοσιογραφικό λόγο. Οι βασικοί τρόποι με τους οποίους παρεμβάλλεται το σχόλιο σε μια είδηση είναι οι εξής:

- Χρήση επιθέτου (πρόκειται για το κατεξοχήν σχολιαστικό μέρος του λόγου) ή επιρρήματος , π.χ. «Προκλητική δήλωση του Τούρκου Υπουργού Εξωτερικών για τα όρια της υφαλοκρηπίδας μας…»

- Συγκινησιακή λειτουργία του ρήματος (το φαινόμενο στη γλωσσολογία ονομάζεται «τροπικότητα» ), π.χ. «Ο πρωθυπουργός εξεπλάγη με την ερώτηση της δημοσιογράφου και την ειρωνεύτηκε»

- Ιδιαίτερη (σχολιαστική) χρήση των σημείων στίξης (βλ. παραπάνω…)

- Η σειρά των λέξεων συχνά αποτελεί λανθάνον σχόλιο. Πρόκειται για το φαινόμενο της πρόταξης , όπου μπαίνει πρώτος στην πρόταση κατά περίπτωση ο όρος που (κατά το δημοσιογράφο) έχει ιδιάζουσα σημασία, π.χ. «Μέρα μεσημέρι λήστεψαν ηλικιωμένη στο κέντρο της Αθήνας» (στη συγκεκριμένη είδηση προτάχθηκε ο χρονικός προσδιορισμός. Θα μπορούσε κατά άλλο δημοσιογράφο να είχε προταχθεί ο τόπος, δηλαδή το κέντρο της Αθήνας)

- Η επιλογή της ενεργητικής ή της παθητικής σύνταξης (καθώς, όπως είδαμε παραπάνω μπορεί να προβληθεί το υποκείμενο-δράστης της ενέργειας ή το αποτέλεσμα-δέκτης της ενέργειας αντιστοίχως), π.χ. στην προηγούμενη είδηση: «Ηλικιωμένη έπεσε θύμα ληστείας μέρα μεσημέρι στο κέντρο της Αθήνας.» (είναι παθητική σύνταξη και προβάλλεται η ενέργεια – ληστεία και ο δέκτης της ενέργειας, δηλ. η ηλικιωμένη)

- Η παρεμβολή ξένου σχολίου στην είδηση (δηλαδή, αντί να σχολιάσει ο ίδιος ο δημοσιογράφος, παρεμβάλλει τα σχόλια άλλου προσώπου-ομιλητή), π.χ. «Όπως δήλωσε ο κυβερνητικός εκπρόσωπος, πρόκειται για μια ιταμή δήλωση του αρχηγού της αξιωματικής αντιπολίτευσης, που υποβιβάζει το δημόσιο διάλογο»

*Άσκηση εφαρμογής* : καταγράψτε μία είδηση ( /σύντομο ειδησεογραφικό άρθρο ) από την επικαιρότητα (από τον Τύπο, την τηλεόραση, το ραδιόφωνο ή το διαδίκτυο). Κατόπιν προσπαθήστε να εντοπίσετε σχόλια ( αν υπάρχουν) , καθώς και να προσδιορίσετε το είδος τους (τον τρόπο παρεμβολής τους).

ΕΝΝΟΙΟΛΟΓΙΚΗ ΠΡΟΣΕΓΓΙΣΗ

Γεγονός: συμβάν , γενόμενο (συνέβη παρελθοντικά)

Σχόλιο: άποψη, αξιολογική κρίση (επί του γεγονότος)

Είδηση: γεγονός που αναγράφεται στα μέσα ενημέρωσης , αλλά με κοινωνική σημασία (σπανιότητα, σπουδαιότητα, συνέπειες…)

ΕΙΔΗ ΑΡΘΡΟΥ

1. Δημοσιογραφικό:

α) Ειδησεογραφικό: δημοσιοποιεί μια είδηση (συνήθως) με την τεχνική της «Ανεστραμμένης Πυραμίδας»:

- Στο πρώτο μέρος (τίτλος) έχουμε μια γενική θεώρηση της είδησης

- Στο δεύτερο μέρος του άρθρου (1-2 πρώτες παράγραφοι) έχουμε μια συμπύκνωση – περίληψη της είδησης.

- Στο τρίτο μέρος του άρθρου (το υπόλοιπο κείμενο) έχουμε την ανάλυση, τις λεπτομέρειες, τις μαρτυρίες, συμπληρωματικά στοιχεία για την είδηση…

Με την τεχνική αυτή ο αναγνώστης θα μπορούσε να καταλάβει την είδηση ήδη από τον τίτλο. Αυτή την τακτική ακολουθεί ως επί το πλείστον η έντυπη , αλλά και η διαδικτυακή ειδησεογραφική αρθρογραφία.

Σημ.: Σε αυτού του είδους τα άρθρα καλείται ο μαθητής να διαχωρίσει το γεγονός από το σχόλιο.

Ερώτηση: Γιατί πιστεύετε ότι ακολουθείται αυτή η τακτική στα ειδησεογραφικά άρθρα;

β) Σχολιασμός της επικαιρότητας: πρόκειται για την ερμηνευτική δημοσιογραφία , όπου ο δημοσιογράφος – αρθρογράφος εκθέτει την προσωπική του στάση – αξιολόγηση πάνω σε πολιτικά-κοινωνικά-αθλητικά κ.α. ζητήματα της επικαιρότητας.

2) Επιστημονικό:

Πρόκειται για άρθρα που προσεγγίζουν ένα (συνήθως επίκαιρο) επιστημονικό ζήτημα. Είναι πιο μεγάλα και αναλυτικά από τα δημοσιογραφικά, έχουν πιο δόκιμη χρήση της γλώσσας (συχνά με επιστημονική ορολογία), αυστηρή δομή, ενώ ο αρθρογράφος μπορεί να είναι δημοσιογράφος ή και επιστήμονας.

ΑΣΤΕΡΙΑ ΕΙΔΗΣΗΣ

Πρόκειται για τα κριτήρια βάσει των οποίων αξιολογείται μια είδηση ως προς το αν θα περιληφθεί στην ειδησεογραφία , αλλά και ως προς τη θέση που θα καταλάβει στο μέσο ενημέρωσης (στην αρχή/στο τέλος/ ολοσέλιδη αφιέρωση…):

* Επικαιρότητα
* Εγγύτητα (πόσο κοντά μας διαδραματίζεται το γεγονός)
* Σπανιότητα
* Σπουδαιότητα
* Εκρηκτικότητα (αν περιλαμβάνει βία, ταραχές…)
* Συνέπειες
* Εκκρεμότητα (από το συμβάν εκκρεμούν εξελίξεις…)
* Συγκίνηση

Άσκηση εφαρμογής: εντοπίστε το αστέρι της είδησης που κυριαρχεί στις παρακάτω ειδήσεις:

* Έφυγε από τη ζωή ο θρύλος του ποδοσφαίρου Ν. Μαραντόνα!
* Επεισόδια αυτή τη στιγμή στις εκδηλώσεις μνήμης για το Πολυτεχνείο.
* Εκθετική αύξηση κρουσμάτων στη χώρα! Προβλέπεται χειμώνας με συνεχή lockdown…
* Τελείωσε το Πανεπιστήμιο σε ηλικία 12 ετών!

**ΣΗΜΕΙΩΣΕΙΣ - ΣΧΕΔΙΑΓΡΑΜΜΑ ΓΙΑ ΤΗΝ ΠΑΡΑΓΩΓΗ ΛΟΓΟΥ**

Για το θέμα Δ (παραγωγή λόγου) απαιτείται προεργασία ως εξής:

* Προσεκτική ανάγνωση του θέματος
* Εντοπισμός δεδομένων-ζητουμένων-επικοινωνιακού πλαισίου (το είδος του κειμένου που μας ζητείται να παραγάγουμε: άρθρο, δοκίμιο, επιστολή, ομιλία, κείμενο επιχειρηματολογίας/περιγραφής/αφήγησης/εξήγησης…)
* Σημειώσεις επί των ζητουμένων του θέματος (καταγράφουμε γνωστές πληροφορίες / ιδέες για τα εν λόγω ζητούμενα)

Σχεδιάγραμμα - Δομή – Οργάνωση Παραγωγής λόγου

1η Παράγραφος (εισαγωγή – πρόλογος):

* Αξιοποίηση του επικοινωνιακού πλαισίου (αν πρόκειται για ομιλία / επιστολή απαιτείται προσφώνηση και ανάλογη «αφόρμηση»)
* Αξιοποίηση ΔΕΔΟΜΕΝΩΝ (που αναφέρονται σαφώς στο θέμα ή και υπονοούνται)
* Μετάβαση στο Κυρίως Θέμα ( μια περίοδος με την οποία προετοιμάζουμε την επερχόμενη επεξεργασία των ζητουμένων του θέματος, π.χ. «Για την πληρέστερη διερεύνηση του θέματος, σκόπιμο είναι να εξεταστούν τα αίτια / τα χαρακτηριστικά / τα προβλήματα / οι συνέπειες…»)

ΚΥΡΙΩΣ ΘΕΜΑ

* Σημαντικό είναι να ξεκινάμε την κάθε παράγραφό μας με μια θεματική περίοδο που αναφέρει γενικά και με σαφήνεια το ζητούμενο το οποίο θα αναλύσουμε ή την πτυχή αυτού, πχ. « Το φαινόμενο προκαλείται από συγκεκριμένους παράγοντες – αιτίες που σχετίζονται με τους κοινωνικούς θεσμούς» ( σε αυτή την υποθετική θεματική περίοδο, έκανα σαφές ότι θα αναλύσω ΑΙΤΙΕΣ και μάλιστα σε κοινωνικό επίπεδο)

**ΑΝΑΦΟΡΙΚΕΣ ΠΡΟΤΑΣΕΙΣ**

Είναι οι δευτερεύουσες προτάσεις που εισάγονται με αναφορικές αντωνυμίες (ονοματικές) ή με αναφορικά επιρρήματα (επιρρηματικές) ή με το «που» , όταν αυτό αντικαθιστά αναφορική λέξη. Οι αναφορικές προτάσεις αναφέρονται σε μία λέξη προηγούμενης (συνήθως) πρότασης, τον «όρο αναφοράς».

* Αναφορικές προσδιοριστικές:

Είναι άμεσο (απαραίτητο νοηματικό) συμπλήρωμα του όρου αναφοράς,

Π.χ. «Απέβαλε τους μαθητές που έκαναν φασαρία» (η αναφορική πρόταση «που έκαναν φασαρία» είναι ονοματική και αποτελεί άμεσο συμπλήρωμα της προηγούμενης πρότασης, χωρίς την οποία θα βγάζαμε το συμπέρασμα ότι ο καθηγητής απέβαλε ΟΛΟΥΣ τους μαθητές). Επομένως, αν το νόημα της περιόδου αλλάζει με την απουσία της αναφορικής πρότασης, τότε αυτή είναι προσδιοριστική.

- Αναφορικές παραθετικές / προσθετικές:

**Δεν** αποτελούν αναγκαίο νοηματικό συμπλήρωμα του όρου αναφοράς και (συχνά) χωρίζονται με κόμμα από την προηγούμενη πρόταση,

Π.χ. «Επέλεξε τελικά να συνεχίσει τις σπουδές του, κάτι που ήταν και η καλύτερη επιλογή» (η αναφορική πρόταση «που ήταν…» είναι ονοματική και αποτελεί ένα συμπληρωματικό σχόλιο του γράφοντος, χωρίς να αλλάζει το νόημα της περιόδου με ενδεχόμενη απουσία της. Άρα είναι παραθετική / προσθετική)

**ΒΙΟΓΡΑΦΙΚΑ ΕΙΔΗ**

α) Βιογραφικά:

- Βιογραφία: μεγάλο σε έκταση έργο, που αναφέρεται στη ζωή ενός (άλλου) σημαντικού προσώπου. Κινείται ανάμεσα στη λογοτεχνία και την ιστορία. Η οπτική γωνία της αφήγησης του συγγραφέα εξαρτάται από τον σκοπό για τον οποίο κάνει τη βιογραφία (ιστορικός, διδακτικός , εγκωμιαστικός…)

- Μυθιστορηματική βιογραφία : το κεντρικό πρόσωπο της βιογραφίας είναι προϊόν της λογοτεχνικής φαντασίας ή υπαρκτό , αλλά με παραλλαγμένα τα στοιχεία του. Ο βασικός στόχος είναι λογοτεχνικός. (παράδειγμα: «Ο βίος και η πολιτεία του Αλέξη Ζορμπά»)

- Βιογραφικό σημείωμα : περιληπτική-συνοπτική απόδοση της βιογραφίας ενός προσώπου. Συχνά περιλαμβάνεται σε ανθολόγια λογοτεχνίας. Η συνήθης **δομή** του είναι η εξής:

1) Ζωή , οικογένεια του βιογραφούμενου

2) Σπουδές

3) Έργο

4) Τελική αποτίμηση

- Βίος – συναξάρι(α) : βιογραφία – ιστορία ενός ατόμου (συνήθως αγίου) / Συναξάρι είναι το απάνθισμα βιογραφιών αγίων

- Συστατική επιστολή : πληροφορίες – επαγγελματικές συστάσεις για ένα πρόσωπο ( είτε για λόγους σπουδών είτε για την κάλυψη θέσης εργασίας). Η συνήθης δομή της είναι η εξής:

Μέρος 1ο : Γνωριμία με τον ενδιαφερόμενο / αναφερόμενο

Μέρος 2ο : περιγραφή – χαρακτηρισμός ( κυριαρχία επιθέτων με θετικό / αρνητικό πρόσημο)

Μέρος 3ο : τελική θέση – σύσταση

Β) Αυτοβιογραφικά :

- Αυτοβιογραφία : ο αφηγητής και ο βιογραφούμενος συμπίπτουν . Το έργο αυτό βρίθει προσωπικών – υποκειμενικών – εξομολογητικών στοιχείων και ανάλογου ύφους. Επίσης, κινείται ανάμεσα στην ιστορία και τη λογοτεχνία , ενώ αντλούμε και σημαντικά στοιχεία για το κοινωνικο – πολιτικό περιβάλλον της αντίστοιχης εποχής. Όπως και στη Βιογραφία, το περιεχόμενο της αυτοβιογραφίας δεν είναι μυθοπλαστικό…

- Μυθιστόρημα με αυτοβιογραφικά στοιχεία : ο βασικός στόχος της συγγραφής είναι λογοτεχνικός , το περιεχόμενο είναι προϊόν μυθοπλασίας, αλλά περιέχονται αρκετά πραγματικά – προσωπικά στοιχεία του αφηγητή. (πχ. «Το αμάρτημα της μητρός μου»)

- Απομνημονεύματα : «από μνήμης» διηγήσεις για σημαντικά γεγονότα που επηρέασαν τη ζωή και την ιστορία του τόπου ( το λογοτεχνικό αυτό είδος έχει κυρίως συνδεθεί με την Επανάσταση του ‘΄21). Κειμενικοί δείκτες: α΄ πρόσωπο, προσωπικό – εξομολογητικό ύφος , ιστορικές αναφορές στα χρόνια της Επανάστασης…

- Αυτοβιογραφικό σημείωμα (Curriculum Vitae) : συνοπτική απόδοση της ζωής , των σπουδών και του έργου ενός προσώπου (για τον εαυτό του) με σκοπό την κατάληψη μιας θέσης εργασίας ή επιλογής σπουδών . Η συνήθης δομή του είναι :

1ο μέρος: προσωπικά στοιχεία , οικογενειακή κατάσταση , στοιχεία επικοινωνίας

2ο μέρος: σπουδές (βασική – ανώτερη / ανώτατη εκπαίδευση…)

3ο μέρος : Ξένες γλώσσες – γνώσεις Η/Υ

4ο μέρος: Προϋπηρεσία

5ο μέρος: πρόσθετες πληροφορίες (ενδιαφέροντα , κοινωνική/περιβαλλοντική δράση…)

- Ημερολόγιο : καθημερινή καταγραφή σημαντικών προσωπικών γεγονότων / πληροφοριών / συναισθημάτων / σκέψεων … Το ημερολόγιο έχει χρονική ένδειξη (αναφορά ημερομηνίας). Το ύφος είναι προσωπικό – υποκειμενικό – εξομολογητικό – «κωδικοποιημένο». Κυριαρχεί το α΄ ενικό ρηματικό πρόσωπο. Το περιεχόμενο μπορεί να είναι από καθαρά προσωπικό μέχρι κοινωνικό – πολιτικό – ιστορικό (πχ «Το ημερολόγιο της Άννας Φρανκ»). Υπάρχουν λοιπόν ημερολόγια που θίγουν καθαρά προσωπικές πτυχές της ζωής του γράφοντος και ημερολόγια που δίνουν μια παραπάνω οπτική σε γεγονότα (κοσμο)ιστορικής σημασίας. Κειμενικοί δείκτες: α΄ ενικό ρημ. πρόσωπο, συγκινησιακή και συνειρμική χρήση της γλώσσας, αφήγηση ( παρουσίαση της εξέλιξης της ιστορίας κάποιων γεγονότων – καταστάσεων), χρονικές αναφορές – ενδείξεις, προσωπικό – οικείο- εξομολογητικό ύφος και τρόπος γραφής…

Άσκηση εφαρμογής: Με βάση το κείμενο του κ. Ιωάννου (σελ. 120) να απαντήσετε τα εξής: 1)είναι βιογραφικό ή αυτό-βιογραφικό το περιεχόμενο του κειμένου; Να βασίσετε την απάντησή σας σε 3 κειμενικούς δείκτες 2) στην παράγραφο «Άρχισα να μην παίζω με κανέναν … έλεγα πικραμένος» να σχολιάσετε το εκφραστικό μέσο που χρησιμοποιεί ο συγγραφέας και τη λειτουργία του στο νόημα του κειμένου

**Η ΛΕΙΤΟΥΡΓΙΑ ΤΟΥ ΧΡΟΝΟΥ ΣΤΗΝ ΕΙΔΗΣΗ, ΤΗΝ ΑΦΗΓΗΣΗ ΚΑΙ ΤΑ ΒΙΟΓΡΑΦΙΚΑ ΕΙΔΗ**

* *Χρονική βαθμίδα*: παρελθόν, παρόν και μέλλον (αντιστοίχως χωρίζουμε τους χρόνους του ρήματος σε παρελθοντικούς - Παρατατικός, Αόριστος, Υπερσυντέλικος - , παροντικούς - Ενεστώτας , Παρακείμενος -, μελλοντικούς – εξακολουθητικός, συνοπτικός και συντελεσμένος Μέλλοντας )
* *Ποιόν ενέργειας* : εξακολουθητικό ( Ενεστώτας , Παρατατικός, εξακολουθητικός Μέλλοντας), συνοπτικό ( Αόριστος, συνοπτικός – στιγμιαίος Μέλλοντας), συντελεσμένο (Παρακείμενος , Υπερσυντέλικος, συντελεσμένος Μέλλοντας)
* *Χρονική στιγμή*: η δήλωση της στιγμής κατά την οποία συμβαίνει ένα γεγονός με επιρρηματικούς προσδιορισμούς ( Τότε, Εκείνη την ημέρα …)
* *Χρονική διάρκεια*: συνήθως δηλώνεται με εμπρόθετους προσδιορισμούς – προθετικά σύνολα (για πέντε εβδομάδες, επί ένα χρόνο…)
* *Χρονική αφετηρία*: πότε ξεκινάει ένα γεγονός – μια ενέργεια ( αφότου ήρθε…, από τη στιγμή της εγγραφής του…)
* *Χρονική λήξη – τερματισμός*: πότε λήγει ένα γεγονός ( μέχρις ότου να , έως την …)
* *Χρονική σχέση δύο ενεργειών* : προκύπτει από τη σχέση της ενέργειας που δηλώνει το ρήμα της δευτερεύουσας χρονικής πρότασης , σε σχέση με την ενέργεια που δηλώνει το ρήμα της κύριας πρότασης. Έτσι, έχουμε το προτερόχρονο , το σύγχρονο και το υστερόχρονο (πχ. «Αφού μπήκα , έψαξα το βιβλίο»: προτερόχρονο , «Μέχρι να φτάσω στο σπίτι, οι ληστές είχαν εξαφανιστεί» : υστερόχρονο , «όσο έτρεχα, άκουγα μουσική»: σύγχρονο)